Úradný vestník L 123 , 27/04/2004 S. 0109 - 0110



Rozhodnutie Komisie z 26. apríla 2004, o nezahrnutí mefluididu do prílohy I k smernici 91/414/EHS a zrušení oprávnení pre produkty na ochranu rastlín obsahujúce túto látku [oznámené pod číslom K(2004) 1513] (Text s významom pre EHP) (2004/401/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], a najmä jej štvrtý pododsek článku 8 ods. 2, keďže: (1) článok 8 ods. 2 smernice 91/414/EHS ustanovuje, že členský štát môže, počas obdobia 12 rokov, po oznámení uvedenej smernice, oprávniť uvedenie na trh produktov na ochranu rastlín, ktoré obsahujú účinné látky neuvedené v prílohe I uvedenej smernice, ktoré sú na trhu už dva roky po dátume oznámenia, zatiaľ čo sú tieto látky postupne hodnotené v rámci programu práce; (2) nariadenia (ES) č. 451/2000 [2] a (ES) č. 1490/2002 [3] stanovujú podrobné pravidlá pre realizáciu tretej etapy programu práce uvedeného v článku 8 ods. 2 smernice 9/414/EHS. Pri účinných látkach, pri ktorých oznamovateľ nesplní svoje záväzky podľa tohto nariadenia, nebude vykonaná žiadna kontrola alebo hodnotenie úplnosti zbierky dokumentov. Pri mefluidide oznamovateľ nepredložil do 23. mája 2003 potrebné zoznamy údajov. Preto táto účinná látka nemôže byť zahrnutá do prílohy I k smernici 91/414/EHS a je potrebné, aby členské štáty zrušili všetky oprávnenia pre produkty na ochranu rastlín obsahujúce mefluidid; (3) pri účinných látkach, pri ktorých je iba krátke obdobie predbežného oznámenia na stiahnutie produktov na ochranu rastlín obsahujúcich takéto látky, je primerané ustanoviť obdobie odkladu na odstránenie, uskladnenie, uvedenie na trh a použitie existujúcich zásob na obdobie maximálne 12 mesiacov, aby existujúce zásoby boli použité na najviac jedno ďalšie vegetačné obdobie. V prípadoch, kde je poskytnuté dlhšie obdobie predbežného oznámenia, môže byť toto obdobie skrátené, aby sa skončilo na konci vegetačného obdobia; (4) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Mefluidid nemôže byť zahrnutý do prílohy I k smernici 91/414/EHS. Článok 2 Členské štáty zabezpečia, že: 1. Oprávnenia pre produkty na ochranu rastlín obsahujúce mefluidid sa zrušujú k 26. októbru 2004; 2. od 27. apríla 2004 sa neudeľujú alebo neobnovujú žiadne oprávnenia pre produkty na ochranu rastlín obsahujúce mefluidid podľa výnimky ustanovenej v článku 8 ods. 2 smernice 91/414/EHS. Článok 3 Každé obdobie odkladu udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a musí skončiť najneskôr 26. októbra 2005. Článok 4 Toto rozhodnutie je adresované členským štátom. V Bruseli 26. apríla 2004 Za Komisiu David Byrne člen Komisie [1] Ú. v. ES L 230, 19.8.1991, s. 1. Smernica naposledy zmenená a doplnená smernicou 2004/30/ES (Ú. v. EÚ L 77, 13.3.2004, s. 50). [2] Ú. v. ES L 55, 29.2.2000, s. 25. Nariadenie naposledy zmenené a doplnené nariadením (ES) č. 1044/2003 (Ú. v. EÚ L 151, 19.6.2003, s. 32). [3] Ú. v. ES L 224, 21.8.2002, s. 23. Nariadenie zmenené a doplnené nariadením (ES) č. 1044/2003. --------------------------------------------------